b'\n_START_ARTICLE_\nHannes Sihvo\n_START_PARAGRAPH_\nHannes Kaleva Sihvo (16. tammikuuta 1942 Kuopio \xe2\x80\x93 20. tammikuuta 2003 Vantaa) oli suomalainen kirjallisuustieteilij\xc3\xa4, historioitsija ja professori.\n_START_SECTION_\nUra\n_START_PARAGRAPH_\nProfessori Matti Kuusi palkkasi lisensiaatiksi valmistuneen Sihvon Kalevalaseuran sihteeriksi 1967 ja antoi h\xc3\xa4nelle teht\xc3\xa4v\xc3\xa4ksi seuran historian kirjoittamisen. T\xc3\xa4m\xc3\xa4 historiateos ilmestyi 1969 nimell\xc3\xa4 Karjalan l\xc3\xb6yt\xc3\xa4j\xc3\xa4t. Sihvo laati sen pohjalta my\xc3\xb6s tohtorinv\xc3\xa4it\xc3\xb6skirjansa Karjalan kuva: Karelianismin taustaa ja vaiheita autonomian aikana._NEWLINE_Sihvo toimi vuodesta 1972 Joensuun korkeakoulun (my\xc3\xb6h. Joensuun yliopisto) kirjallisuuden apulaisprofessorina ja vuodesta 1981 kirjallisuuden professorina. H\xc3\xa4n oli my\xc3\xb6s Joensuun yliopiston vararehtorina kymmenen vuoden ajan. Sihvo j\xc3\xa4i el\xc3\xa4kkeelle 2001.  Aleksis Kiven Seuran puheenjohtajana h\xc3\xa4n toimi vuosina 1997\xe2\x80\x932002._NEWLINE_Sihvo kirjoitti useita teoksia Karjalan ja Inkerin historiasta sek\xc3\xa4 yksin ett\xc3\xa4 yhteisty\xc3\xb6ss\xc3\xa4 muiden kanssa. H\xc3\xa4n julkaisi my\xc3\xb6s Aleksis Kiven el\xc3\xa4m\xc3\xa4\xc3\xa4n liittyvi\xc3\xa4 tutkimuksia sek\xc3\xa4 tutkimukset Paavo Haavikon metodista ja maailmankuvasta ja yhdess\xc3\xa4 Risto Turusen kanssa Veijo Meren el\xc3\xa4m\xc3\xa4\xc3\xa4 ja tuotantoa k\xc3\xa4sitelleen tutkimuksen.'